## VINKA PROTIV DOSADE

Kad se Vinka vratila iz škole, na stolu ju je dočekala  bakina poruka da je u kupovini, da bude dobra i da nikome ne otvara vrata! Djevojčica je  i zadaću napisala i pjesmicu naučila, a bake nema, pa nema! Nevoljko je pojela sendvič od narezaka, sira i zelene salate što ih je pronašla u hladnjaku. Hm, ali sendvič joj nije prijao kao bakina juha s rezancima! Ni crtići na televiziji nisu bili zanimljivi kao priče koje je vrlo slikovito pričala baka. I pjesmice izgovorene bakinim glasom bile su uhu ugodnije od glazbe s CD-a ili radija.

– Uh, što je  bez bake dosadno! – s uzdahom će Vinka.

Pošla je po čašu vode. Vraćajući se za stol, zapne za metlu i sruši je na pod. Ljutito je još i odgurne  nogom.

– Jao! Zamalo si mi vrat slomila. Ne dižeš me, a ne znaš što bi od dosade! – zašišta metla. Vinka je bezvoljno okrzne očima  i odmahne rukom. Metla nastavi:

– Iznenadi baku! Uzmeš li me u ruke, naučit ću te umijeću kojim savršeno vladam.

Vinka je trenutak oklijevala, a onda je ipak uzela metlu u ruke...

Nakon metenja ponovno je sjela za stol i od dosade mahala nogama amo-tamo. Odjednom je primijetila da iz sudopera bojažljivo proviruju prljave šalice.

– Mogla bi nas i oprati! – negodovale su. – Piješ topli čaj i mlijeko iz nas, a uvijek nas pere baka...

Vinka opere šalice, obriše ih i složi u kuhinjski ormarić. Pogledala je na sat i zabrinuto pomislila: Zašto se baka tako dugo ne vraća!? Nije joj se, valjda, što dogodilo? Odšetala je u svoju sobu i željela se ispružiti na krevet.

– Zar ne vidiš da sam neuredan?! – oglasi se krevet. – Jutros me baka nije stigla pospremiti. Ali nije lijepo da me uvijek sprema baka, a tebi služim za odmor i spavanje.

Vinka s osmijehom prihvati kritiku i brzo namjesti krevet. Krene prema televizoru. Nije stigla do daljinskog upravljača, jer se spotaknula o slikovnice koje su ležale razbacane po podu. Pažljivo ih je složila na police.

– Krasan pogled na grad! – zadivljeno će slikovnice. – Kad nas odbiješ pospremiti, baka nas bezosjećajno utrpa u mračne ladice.

– Još i mene napoji! – zajecao je kaktus pod prozorom. – Žedan sam, a baka nikako da se vrati.

Vinka živahno otrči u kuhinju po vodu. S radošću je promatrala kako kaktus požudno  utažuje žeđ… Samo što se zadovoljna i sretna smjestila u naslonjač, zvonce najavi bakin povratak.

ODGOVORI NA PITANJA!

1. Što je Vinku dočekalo na stolu?
2. Što je u poruci pisalo?
3. Što je Vinka pojela?
4. Što je Vinka srušila?
5. Što ju je metla naučila?
6. Što je Vinka oprala?
7. Što je Vinka spremila?
8. Što je Vinka zalila?